标题：广嗣纪要
内容简介
卷一至卷五从“修德篇”起至“协期篇”止，为房室养生与求嗣种子之论，卷六至卷十三从转女为男至妊娠杂证，卷十四为难产预防及七因，卷十五为育婴方论，卷十六为幼科医案。其中，寡欲、择配、调元、协期等篇较大范畴讨论了性事与生育问题，尤其是择配篇引用了《金丹节要》有关五不女、五不男的论述，为历代医家所重视。又，协期篇广引历代医家有关房室求子之论，并参照《素女论》、《种子歌》等今已失传之典。本次以清康熙二年(1663)《万密斋医学全书·万氏家传广嗣纪要》为底本，汉阳忠信堂校正本为主校本进行整理。
精彩共赏
寡欲篇第二经曰：丈夫二八肾气盛，天癸至，精血溢泄，阴阳和，故能有子。女子二七而天癸至，任脉通，太冲脉盛，月事以时下，故有子。
仓公云：男子精盛以思室，女子血盛以怀妊。
密斋云：男女配匹，所以广胤嗣，续纲常也。厥系匪轻。求子之方，不可不讲。夫男子以精为主，女子以血为主，阴精溢泻而不竭，阴血时下而不愆，阴阳交畅，精血合凝，胚胎结而生育蕃矣。不然，阳衰不能下应乎阴，阴亏不能上从乎阳，阴阳抵牾，精血乖离，是以无子。昧者曾不知此，乃拂自然之理，谬为求息之术，方且推生克于五行，蕲补养于药石，以伪胜真，以人夺天，虽有子孕而不育，育而不寿者众矣。
《褚氏遗书》云：男子二八而阳精溢，女子二七而阴血滋，阳精阴血，皆饮食五味之实秀也。男子精未通而御女以通其精，则五体有不满之处，异日有难状之疾。阴以痿，而思色以降其精，则精不出，小便道涩而为淋。女子天癸既至，逾十年无男子合，则不调，未逾十年，思男子合亦不调。不调则旧血不出，新血妄行，虽合而难子。
师云：古人男子三十而后娶，女子二十而后嫁。正如褚氏之论，恐伤其精血也。故求子之道，男子贵清心寡欲以养其精，女子贵平心定意以养其血，何也？盖男子之形乐者，气必盈；志乐者，神必荡。不知安调则神易散，不知全形则盈易亏，其精常不足，不能至于溢而泄也。此男子所以贵清心寡欲养其精也。女子之性，偏急而难容，情媚悦而易感，难容则多怒而气逆，易感则多交而沥枯。气逆不行，血少不荣，则月事不以时也。此女子所以贵平心定气养其血也。
抑又论之，孟子曰：养心莫善于寡欲。寡欲者，尤男子之至要也。盖肾藏精，肝之脉，环于阴器而出其挺末。心不妄动则精常溢泄，肝实而阳道奋发矣。苟心慕少艾，纵欲无度则精竭，精竭则少而不多。精竭于内则阳衰于外，痿而不举，举而不坚，坚而不久。隐曲且不得，况欲输其精乎？是则肾肝俱损，不惟无子，而且有难状之疾矣。
《要略》曰：脉得诸芤动微紧，男子失精；女子梦交，桂枝龙骨牡蛎汤主之：桂枝　芍药　生姜各二两　甘草二两　大枣十二枚　龙骨　牡蛎各三两　水七升，煮取三升。
密斋云：此方乃固涩之剂，非镇心安神之药也。盖神者，精气之主也。神以御气，气以摄精，故人寤则神栖于心，寐则神栖于肾。心肾，神之舍也。昼之所为，夜之所梦，男子梦交而精泄，女子梦交而精出，是皆不知清心寡欲之道者也。斯人也，神不守舍，从欲而动，昼有所感，夜梦随之，心不摄念，肾不摄精，久而不已，遂成虚损。或有神气萎靡，念虑猖狂，风邪乘其虚，鬼气干其正，与妖魅交通者，是又难状之疾也(详见上卷)。辟邪丹宜，镇神镇精丹主之：人参一两　茯神一两　远志甘草水煮，去心，一两　柏子仁一两　酸枣仁去壳，一两　石菖蒲一两　白龙骨煅　牡蛎煅，各二两半　辰砂水飞，五钱，留一钱为衣以上共为末，炼蜜为丸，如弹子大，每服一丸，枣汤下。
丹溪曰：人受天地之气以生。天之阳气为气，地之阴气为血，故气常有余，血常不足。何以言之？男子十六而精通，女子十四而经行。是有形之后，犹有待于乳哺。水谷之养，阴气始成，而可与阳气为配，以能成人。而为人父母，古今必待三十、二十而后嫁娶，可见阴气之难于成。而古人之善于保养，则伸阳于肾，有补无泄，正是此意。又按《礼记》注曰：惟五十然后养阴者，有以加。《内经》曰：人年至四十，阴气自半，而起居衰矣。又曰：男子六十四而精绝，女子四十九而经断。夫以阴气之成，止供给得三十年之用，已先病矣。人之情欲无涯，此难成易败之阴气，若之何而可以纵欲也。
或曰：人在气交之中，今欲顺阴阳之理，而为摄养之法，如之何则可？曰：主闭藏者肾也，司疏泄者肝也，二脏皆有相火，而其系上属于心。心，君火也，为物所感则易于动，心动则相火翕然而随，虽不交会亦暗流而渗漏矣。所以圣贤只教人收心养性，其旨深矣。天地以五行更迭衰旺而成四时，人之五脏六腑亦应之而衰旺。四月属巳，五月属午，为火太旺，火为肺金之夫，火旺则金衰。六月属未，为土火旺，土为水之夫，土旺则水衰。况肾水尝借肺金为母，以辅助其不足。故《内经》谆谆然资其化源也。
古人以夏月必独宿而淡滋味，兢兢业业于爱护保养金水二脏，正嫌火土之旺耳。《内经》又曰：藏精者，春不病温。十月属亥，十一月属子，火气潜伏闭藏，以养其本然之真，而为来春升阳发生之本。若于此不恣欲以自戕，至春升之际，根本壮实，气不轻浮，焉有温热之病？夫夏月秋土之旺，冬月火气之伏，此论一年之虚耳。若上弦前、下弦后，月廓空，亦为一月之虚。大风大雾，虹霓飞雹，暴寒暴热，日月薄蚀，忧愁忿怒，惊恐悲哀，醉饱劳倦，谋虑勤勤，又皆为一日之虚。若病患初退，疮痍正作，尤不止一日之虚。今人多有春末夏初患头痛脚软，食少体弱。仲景论春夏剧，秋冬差而脉弦大者，正世俗所谓注夏病是也。若犯四者之虚，似难免此。夫当壮年，便有老态，仰事俯育，一切隳废，兴言至此，深可惊叹。古人谓不可晃欲，使心不乱。夫以温柔之感于体，声音之感于耳，颜色之感于目，馨香之感于鼻，谁是铁心汉不为动扰？善养生者，于此五个月出居于外，苟值一月之虚，一月之虚亦宜暂远帷幕，各自珍重，保全天和，庶可以滋助化源，水得所养，阴无亏欠，与阳相平。然后阳得所附而无损越之变，遂成天地相交之泰，何病之可言？
按丹溪此论四者之虚，尤求子者之当谨也。
密斋云：男精女血，难成而易败。如此，夫以易败之阴，从以无穷之欲，败而又败，故男不待八八、女不待七七而早衰矣。尝见男子近女一宿数度，初则精，次则清水，其后则是血，败之甚矣！女子之血谓之七损，上为乳汁，下为月经，交合浸淫之水与夫漏浊、崩中、带下之物，皆身中之血也。加以生育之多，岂不败而又败哉？此求子之道，男子当益其精，女子当益其血，节之以礼，交之以时，不可纵也。
《色欲箴》云：
惟人之生，与天地参，
乾道成男，坤道成女，
配为夫妇，生育攸寄。
血气方刚，惟其时矣。
成之以礼，接之以时。
父子之亲，其要在兹。
眷被昧者，徇情纵欲。
惟恐不及，济以燥毒。
气阳血阴，人身之神，
阴平阳秘，我体长春。
血气几何，而不自惜，
我之所生，翻为我贼。
女之耽兮，其欲实多，
闺房之肃，门庭之和。
士之耽兮，其家自废，
既丧厥德，此身亦瘁。
远彼帷薄，放心乃收。
饮食甘美，身安病瘳。
密斋作箴曰：不孝之大，罪在无子。配匹之际，以续宗祀。时操井臼，常待衽席。尤物移人，勿被所迷。苟或贪恋，纵欲惟危。匪嗣之求，为身之厉，火盛水衰，形槁色弊，膏盲既入，箕篓何袭？覆宗殒命，悔之无及。
茭山云：形者，精神之舍宇也。气血者，精神之父母也。所以男子养其气以输其精，积精以全其神。人身赖以此为根蒂，盖欲恬澹怡养。古云毋耗我气，无劳我神，毋伤我血，毋摇我精，可以为守精神者矣。今人但知养其外，不知养其内。养其外者，养其口体也，但知以酒肉为滋补，以佚欲为舒情，绝不知守精神育子之法，似乎经云以酒为浆，以妄为常者矣。是故多病无子，或生而多夭。古人养其内者，养其心肾也。不妄作劳，年跻百岁，故病少多寿也。今世无子者，多娶幼妾，或寒经而不调，或沸腾而多病，所以未成先伤，未结先坏，精血愈耗，神气愈怯，故无子，或生而多夭也。且人身精神有限，安得用度无穷？须当修省积精，以养天真；寡欲情而益眉寿。如此则惜精爱身，有子有寿，其妙何如耶？
《左传》晋平有病，求医于秦，秦伯使医和视之。曰：疾不可为，是谓近女色，疾如蛊，非鬼非食，或以丧志，良臣将死，天命不佑。公曰：女不可近乎？对曰：节之。淫生六疾。六气曰阴、阳、风、雨、晦、明也，分为四时，序为五节，过则为灾，阴淫寒疾，阳淫热疾，风淫末疾，雨淫湿疾，晦淫惑疾，明淫心疾。女，阴物而晦，时淫则生内热惑蛊之疾。今君不节不时，能无及此乎？按医和所谓不节不时，不能寡欲者也。卷之八胎动不安　　凡二论、八方。
丹溪云：胎动者，因大逼动胎，逆作上喘，急用黄芩、香附之类。夫黄芩乃安胎之圣药。安胎饮，胎成之后，觉胎气不安，或腹微痛，或腰间作疼，或饮食不美，宜服。或五六个月，常服甚好，此丹溪方也：白术　当归　白芍　熟地黄各一钱　人参　川芎　条芩　陈皮　甘草　砂仁　苏叶各三分生姜三片引，水煎。
密斋云：胎动不安，其因有七：或因坠跌举重，触动胎气者；或因纵欲无度，触动胎气者；或因七情失节，触动胎气者；或因误食辛热，触动胎气者；或因触冒寒暑，冲动胎气者；或因修造移徙，触动胎气者；或因母多疾病，胎失其养，而不安者，当各求之，勿一概妄治也。
如因自高坠下，或为重物所压触动胎气，腹痛下血，宜用安胎散主之。缩砂不拘多少，和皮略炒，勿令焦黑，去皮取仁为末，以当归、川芎等分，水煎作汤调服。如觉胎中热，其胎即安矣。此方甚验。大抵妊妇不可缺此，常服安胎易产。
如因夫妇贪欢，不知避忌，纵恣情欲，以致冲任伤损，触动胎元，胎动腹痛，或为漏胎者，宜如圣散主之：鲤鱼皮鲜者　当归　熟地黄　阿胶面炒为珠　白芍药　川续断　川芎　炙草各等分水一盏，苎根少许，生姜三片，煎服。
如因喜怒忧思，恐惧失节，触动胎气不安者，宜加减四物天香汤主之：当归　川芎　香附　陈皮　苏叶
因于怒者，加黄芩、甘草、人参以缓其中，使肝气平。
因于忧者，加枳壳、大腹皮以理其气，使脾气平，饮食进。
因于喜者，加黄芩、黄连、麦门冬以泻其火，使气平。
因于恐者，加茯神、益智以安其神，使肾气平，则胎自安矣。
如因恣食酒面，炙炒厚味，及误服辛燥毒药者，以致邪火薰蒸，胎动不安，宜加味枳壳汤主之：枳壳半两　黄芩一两　白术一两　加黄连　黄柏各二钱，炒　生甘草　青竹茹水煎服，三钱一剂。
如因起居不时，冲寒冒暑，动其胎者，宜《金匮》当归散加减。
因于寒者，加葱白、苏叶、生姜。
因于暑者，加黄连、人参、知母。
如因修方动土，移徙堆垛，触犯日月胎神，以致不安者，宜服前安胎散，更请道高者，于胎神所占之方，作符使禳之。
如因母疾病，气衰血少，不能护养其胎，以致不安者，宜十圣散主之，即十全大补汤加减也：人参　白术　熟地黄　砂仁炒　黄芪各五分　炙草　川芎　归身　白芍炒，各一钱　川续断八分水煎服。上，以上胎动不安者，诸症如有腹痛下血者，各随就本方，加阿胶、艾叶。
妊娠聚积附：鬼胎